
A turizmus attitűd vizsgálata Magyarországon

Választásom azért esett a turisztikai attitűd vizsgálatára, mert tanulmányaink alatt a turizmus ezen aspektusát alig érintettük, pedig jelentősége kiemelkedő.
A dolgozat első felét az ide szorosan kapcsolódó szakirodalom bemutatása alkotja, ahol bővebben kitérek a társadalmi-kulturális hatásokra, az azt befolyásoló tényezőkre, és ezek jelentőségére az attitűd kialakulásának szempontjából. Az ilyen hatások vizsgálatára készített néhány elmélet is bemutatásra kerül ebben a részben.
Ezután következik a magyarországi helyzet vizsgálatának érdekében készített kérdőív válaszainak részletes elemzése, mely összefüggéseiben mutatja be az eredményeket.
A mellékletek első nagy fejezete tartalmazza a turizmus – az attitűd kialakulásának szempontjából fontos – elméleti hátterének elemzését, mely véleményem szerint szerves részét képezi a dolgozatnak, ám a terjedelmi feltételeknek való megfelelés érdekében csak a mellékletek között kapott helyet. Itt található az általános fogalmi bevezetés mellett a teherbíró képesség, és a gazdasági hatások bemutatása, illetve a turistatipológiák és a desztinációs evolúciós görbe is itt kapott helyet.
A kérdőíves felmérés több érdekes összefüggésre rámutatott, melyek bővebb elemzése megtalálható az egyes kérdések válaszainak értelmezésénél. Összességében a legfőbb eredménynek az tekinthető, hogy a magyar lakosság szerint a turizmusnak több pozitív hatása érzékelhető, mint negatív, tehát – a nem reprezentatív felmérés alapján – a turisták által gyakran látogatott desztinációk sem érték még el teherbíró képességük határait hazánkban. A megkérdezés hipotézise volt, hogy ha kiemelten vizsgáljuk a turisztikailag frekventált helyen lakókat, illetve a turizmussal kapcsolatos munkatapasztalattal rendelkezőket, akkor az egész mintához képest eltérést találunk a válaszaik megoszlásában. Ez csak részben jelent meg a válaszokban: valójában a turisztikai munkatapasztalattal rendelkezők érzékelik csak eltérőbben a pozitív és a negatív hatásokat, mivel nagyobb rálátásuk van a területre. A válaszok alapján nem alakult ki a magyar lakosságban elutasítás, vagy ellenszenv a turizmussal szemben, inkább pozitívnak ítélik a jelenlétét hazánkban.
Remélem, a közeljövőben ezeket az emberi tényezőket fontosságuknak megfelelően fogják kezelni hazánkban, és felismerik, hogy a turizmus fejlesztése nem lehet sikeres a társadalmi tényezők, attitűdök ismerete és integrált kezelése nélkül.



